
GAIA: KULTURA ETA KIROL SAILEKO DIPUTATUAREN UZTAILAREN 14KO 185/2025 FORU AGINDUA ALDATZEN DUEN FORU AGINDU PROIEKTUA. HORREN BIDEZ, ARABAKO LURRALDE HISTORIKOKO ESKOLA-ADINEKO JARDUERA FISIKOAREN ETA KIROLAREN PROGRAMAK ARAUTZEN DITUEN ARAUDIA ONETSI ZEN (2026KO UZTAILAREN 28KO BILKURA).
I. EGITATEZKO AURREKARIAK 
Kirol Saileko zuzendariak foru agindu proiektua bidali du 2026ko uztailaren 16an. Agindu horren bidez Kultura eta Kirol Saileko diputatuaren uztailaren 14ko 185/2025 Foru Agindua aldatu da, Arabako Lurralde Historikoko eskola-adineko jarduera fisikoaren eta kirolaren programak arautzen dituen araudia onetsi zuena.
Irizpen eskaerarekin batera jarraian zehaztutako dokumentazioa igorri du:
1. Kirol Zerbitzuaren hasierako txostena, 2026ko ekainaren 17koa. 
2. 162/2026 Foru Agindua, ekainaren 25ekoa, Kultura eta Kirol Saileko diputatuarena, Arabako Lurralde Historikoko eskola adineko jarduera fisikoko eta kiroleko programak arautzen dituen araudiaren aldaketa onesten duen Foru Aginduaren proiektua prestatzeko prozedurari hasiera ematen diona. 
3. Arabako Lurralde Historikoan eskola adineko jarduera fisikoko eta kiroleko programak arautzen dituen foru aginduaren proiektua.
4. Generoaren eraginaren ebaluazio txostena, 2026ko uztailaren 2koa.
5. Generoaren eraginaren ebaluazio txostenaren egiaztapena, 2026ko uztailaren 8koa. 
6. Kontsulta urgentea dela dioen adierazpena, Aholku Batzordeari aurkeztua, 2026ko uztailaren 10ekoa.
7. Kultura eta Kirol Saileko diputatuaren Foru Aginduaren 2026ko uztailaren 16ko arau inpaktuaren txosten laburtua. Foru Agindu horren bidez, Arabako Lurralde Historikoko eskola adineko jarduera fisikoko eta kiroleko programak arautzen dituen araudiaren aldaketa onesten da. 
8. 2026ko uztailaren 16ko Aholku Batzordearen irizpen eskaera.
II.- OHAR JURIDIKOAK
1.- Eskumen titulua eta arauak emateko gaikuntza
Ekimenaren eskumen oinarriak ez dira aldatu. Oinarri horiek 2025eko ekainaren 19ko bilkuran onetsitako irizpenean jaso ziren, Arabako Lurralde Historikoko eskola adineko jarduera fisikoko eta kiroleko programak arautzen dituen araudia onetsi zuen Foru Aginduaren proiektuari buruzkoan. Orain araudi hori aldatu nahi denez, aipatutako irizpenera jotzen dugu; hala ere, jarraian, modu laburragoan azalduko ditugu oinarri horiek.
Euskal Autonomia Erkidegoko Autonomia Estatutuari buruzko abenduaren 18ko 3/1979 Lege Organikoaren (aurrerantzean EAEAE) 10.36 artikuluak xedatzen duenez, Euskal Autonomia Erkidegoak eskumen esklusiboa du arlo honetan: “Turismoa eta kirola. Aisia eta aisialdia". 
Aurreko manuari dagokionez, azaroaren 25eko 27/1983 Legeak,  Autonomia Erkidegoko erakunde erkideen eta bertako lurralde historikoetako foru erakundeen arteko harremanei buruzkoak (aurrerantzean, LHL), 7.b) .6 artikuluan, lurralde historikoek garatu eta betearazteko eskumen gisa, hau aipatzen du: "Kirolaren sustapena. Eskola kiroleko eta kiroleko programak denontzat". Horregatik, eta haren 8.2 artikuluaren arabera, lurralde historikoei honako ahal hauek dagozkie: a) erakunde erkideetatik datozen arauen araugintza garapena, eta ezin direla arau horietan xedatutakoaren aurka joan foru organoek emandako arauak; b) araugintza; c) administratiboa, ikuskapena barne; d) berrikuslea administrazio-bidean".
Aipatutako eskemaren arabera, erakunde erkideek oinarrizko edo funtsezko antolamendua gordeko lukete berentzat, Euskadi osoan arlo horretako arau izendatzaile komuna bermatze aldera; lurralde historikoei, berriz, tartea utziko litzaieke beren araugintza eskumena baliatzeko eta egokitzat jotzen dituzten erregulazioak sartzeko, arlo horretako foru interesen arabera.
Aipatutako eskumen banaketa oinarri hartuta, martxoaren 30eko 2/2023 Legeak, Euskadiko jarduera fisikoaren eta kirolarenak, 3., 4. eta 5. artikuluetan administrazio bakoitzaren eskumen arloak mugatzen ditu, eta (i) erakunde komunei esleitzen dizkie, besteak beste, 3.2.k) artikuluan, jarduera fisikoaren eta eskola kirolaren oinarri eta printzipio orokorrak, haien kirol diziplinako araubidea eta lehiaketak arautzea, (ii) eta foru organoei, 4.a) artikuluan, autonomia erkidegoko erregulazioaren arau garapena jarduera fisikoaren eta eskola kirolaren arloan, bai eta horiek udal administrazioarekin koordinatuta gauzatzea ere. 
Martxoaren 30eko 2/2023 Legeak, eskola kirola 0-6 urteko adin tartera zabaltzeaz gain, hainbat eskumen esleitzen dizkie foru organoei arlo horretan: (i) lurralde eremuko eskola lehiaketa ofizialak antolatzeko, kalifikatzeko eta baimentzeko eginkizunak foru organoei dagozkie (62.3 art.), (ii) federazio eskola umeen lizentziak emateko baimena ematea (71.4 art.), (iii) eskola adineko jarduera fisikoko eta kiroleko programak urtero onestea (75.1 art.); (iv) etorkizun handiko kirolariei laguntzeko planak onestea (95.2 art.); (v) erakunde komunek jarduera fisikoa eta kirola ikuskatzeko eginkizunak beteko dituzte, lurralde historikoetako foru organoek eta udalerriek, bakoitzak bere eremuan, kirol ikuskapenaren arloan dituzten eskumenei kalterik egin gabe (134. art.); (vi) zehatzeko ahala, bakoitzaren eskumenen esparruan, Autonomia Erkidegoko Administrazio Orokorrari, lurralde historikoetako foru organoei eta udalerriei dagokie (151.1 art.).
Uztailaren 1eko 125/2008 Dekretuak, eskola kirolari buruzkoak, bestalde, Euskadin eskola kirolaren eredua ezartzeko oinarrizko edo funtsezko antolamendua ezartzen du, eta foru organoei esleitzen die eskola kiroleko programak urtero onestea. Arlo horretan, foru organo horiek beren araugintza eskumena baliatu eta egokitzat jotzen dituzten erregulazioak sar ditzakete, arlo horretako foru interesen arabera, hori guztia LHLren eskema aldatu gabe.
Foru eremuan, urriaren 28ko 21/2020 Foru Araua, Arabako Lurralde Historikoko eskola kirolari buruzkoa, onetsi zen. Haren azken xedapenetako lehenengoak kirol arloan eskumena duen foru saileko titularra gaitzen du hura garatzeko eta betearazteko beharrezkoak diren xedapen guztiak eman ditzan, bertan jasotako berariazko gaikuntzei kalterik egin gabe..
Era berean, 5. artikuluak berariaz gaitzen du Arabako Foru Aldundian kirolaren arloko eskumena duen saila, (i) eskola kiroleko programak urtero onesteko, eta (ii) eskola kiroleko jarduerak arautzen dituzten joko eta lehiaketa arautegiak onesteko, Eskola Kirolaren Euskal Batzordeak txostena egin ondoren. Gainera, 8. artikuluak ahalmena ematen dio sail berari salbuespenez baimena emateko foru arau horretan adierazitakoak baino lurralde eremu handiagoko jarduerak antolatzeko edo horietan parte hartzeko, Eskola Kirolaren Euskal Batzordeak txostena egin ondoren.
Baimenei eta lizentziei dagokienez, Aldundiko dagokion sailari (i) baimena ematen zaio, salbuespen gisa, baimena emateko gutxieneko adina bete ez duten kirolariek ibilbideetan parte hartzeko, Eskola Kirolaren Euskal Batzordeak aldeko txostena eman ondoren (12.3 art.), eta (ii) eskola kiroleko programetan jasota ez dauden kirol jarduerak antolatzeko (13.2. art.). Gainera, (iv) xedatzen da arautegi bidez arautuko direla eskola kiroleko jardueren urteko programetan jasota ez dauden jarduerak baimentzeko prozedurak (13.3 artikulua). Halaber, eskumena aitortzen da (v) eskola kirolerako lizentziak emateko (14.1 artikulua), (vi) beste lurralde historiko bateko erakunde batekin parte hartzeko lizentziak emateko, bai eta Bizkaiko edo Gipuzkoako Lurralde Historikoko urteko programetan parte hartzeko ere (14.2 artikulua), eta (vii) lizentzia federatuak emateko baimena emateko (14.3 art.).
Azkenik, eskola kirolaren esparruko ikuskapen eginkizunak ere esleitzen zaizkio (17. artikulua).
Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24.11 artikuluaren arabera, foru diputatuei dagokie beren saileko gai propioetan ahalmen arautzailea baliatzea, indarrean dagoen legediak berariaz horretarako gaitu duen kasuetan. Proiektua foru aginduaren mailara egokitu behar da, foru arau horren 60.e) artikuluaren arabera.
2.- Aholku Batzordearen nahitaezko irizpena
Foru Gobernu Kontseiluaren martxoaren 30eko 40/1999 Foru Dekretuko 3.1. artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Aurreko guztia kontuan hartuta, ondorioztatu behar da irizpenerako aurkeztu diguten foru aginduaren proiektua eskola kirolari buruzko urriaren 28ko 21/2020 Foru Arauaren erregelamendu bidezko garapenean datzala, eta, aldi berean, Arabako Lurralde Historikoak arauak garatzeko eta betearazteko eskumena duen gai bat arautzen duela. Horrenbestez, Aholku Batzorde honen nahitaezko irizpena behar da, Arabako Foru Administrazioaren Aholku Batzordea sortu eta haren erregelamendu organikoa onartzen duen martxoaren 30eko 40/1999 Foru Dekretuaren 3.1.b) artikuluan xedatutakoarekin bat etorriz.
3.- Xedapen orokorrak egiteko prozedura
3.1. Aplikatu beharreko arautegia
Otsailaren 28ko 6/2023 Foru Dekretuak, Foru Gobernu Kontseiluarenak, Arabako Foru Aldundiaren xedapen orokorrak egiteko prozedurak onesten ditu (28. ALHAO, 2023ko martxoaren 8koa). Azken xedapenak dio ALHAOn argitaratu eta hurrengo egunean sartuko dela indarrean.
Irizpena egiteko aurkeztutako proiektua prestatzeko prozedura Kultura eta Kirol Saileko diputatuaren ekainaren 25eko 162/2026 Foru Aginduaren bidez hasi zen; beraz, aipatutako Foru Dekretua aplikatuko zaio, haren azken xedapenaren arabera. 
3.2 Urteko araugintza plana
6/2023 Foru Dekretuaren 4. artikuluak hau ezartzen du: urte bakoitzeko azken hiruhilekoan, Arabako Foru Aldundiak urteko araugintza plan bat onetsiko du, eta, bertan, hurrengo urteko ekitaldian onesteko proposatu asmo dituen foru araugintzako ekimenak jasoko dira. Organo eskudunak urteko araugintza planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.
2026ko Urteko Araugintza Plana aztertuta, egiaztatu da araugintza ekimen hau ez dagoela bertan aurreikusita; hala ere, haren presa eta beharra prozedurari hasiera emateko Foru Aginduan justifikatuta daude.
3.3. Arautze egokiaren printzipioak
Administrazio Publikoen Administrazio Prozedura Erkideari buruzko urriaren 1eko 39/2015 Legearen (aurrerantzean, APAPEL) 129. artikulua honako hau ezartzen du: legegintzako ekimena eta erregelamenduak egiteko ahala gauzatzean, administrazio publikoek printzipio hauen arabera jardungo dute: beharra, eraginkortasuna, proportzionaltasuna, segurtasun juridikoa, gardentasuna eta efizientzia. Zioen azalpenean edo atarikoan –lege-aurreproiektua den edo erregelamendu-proiektua– behar bezala justifikatu beharko da printzipio horiei lotzen zaiela. 
Eta gauza bera ondorioztatzen da Foru Gobernu Kontseiluaren otsailaren 28ko 6/2023 Foru Dekretuaren 3.2 artikuluan, Arabako Foru Aldundiaren xedapen orokorrak egiteko prozedura onartzen duena.
Bada, apartatu horri dagokionez, arau proiektua printzipio horietara egokitu da, eta hori behar bezala justifikatu da azalpenetan.
3.4. Premiazko izapidetzea
Foru Gobernu Kontseiluaren otsailaren 28ko 6/2023 Foru Dekretuaren 22.1 artikuluaren arabera, Kultura eta Kirol Saileko diputatuaren ekainaren 25eko 162/2026 Foru Aginduak prozedura premiaz izapidetzea deklaratzen du, 2026-2027 ikasturteari dagokion hurrengo izen emate aldia hasi aurretik onetsi ahal izateko eta, horrela, antolaketa arloko kalteak eta indarrean dagoen araudia aplikatzean disfuntzioak saihesteko.
Aipatutako 22. artikuluak honako kasu hauetarako gordetzen du presako izapidetzea: “interes publikoko arrazoi larriak edo, aldez aurretik aurreikusi ezin izan diren arren, xedapena premiaz onestea eskatzen duten aparteko inguruabarrak gertatzen direnean”. Halaber, aurreikusten du, kasu horietan, prozedurari hasiera emateko ebazpenak edo premiazko izapidetzea xedatzen duenak hura oinarritzen duten egitateen eta oinarrien justifikazioa jaso behar duela.
Horri dagokionez, adierazi behar da arau xedapenen izapideetan premia behar bezala justifikatu behar dela; izan ere, premiak berekin dakar, ikusiko dugun bezala, izapide jakin batzuk alde batera utzi ahal izatea eta beste batzuen epeak murriztea, eta, horren ondorioz, arau proiektuak egiteko aurreikusitako prozedura bermeak murrizten dira. Horri gehitu behar zaio txostenak egiteko epeak murrizteak ere ez duela laguntzen arau proiektuak aberasten. Horregatik, batzorde honen iritziz, organo sustatzaileak ahalegin handiagoa egin behar zuen premia justifikatzeko.
3.5. Aldez aurreko kontsulta publikoa, entzunaldia eta jendaurrean jartzea
Gobernu Kontseiluaren 2023ko otsailaren 28ko 6/2023 Foru Dekretuaren 22.3 artikuluan xedatutakoaren arabera, presako prozeduraren bidez izapidetzen diren arau ekimenak aldez aurreko kontsulta publikoaren tramitetik salbuetsita daude. Era berean, 14.3 artikuluaren arabera, entzunaldiaren eta jendaurreko informazioaren izapidea sei egun baliodunera murriztuko da, gutxienez, presako izapidetzea xedatu denean.
Kultura eta Kiroleko Idazkaritza Teknikoak 2026ko uztailaren 16an emandako arau inpaktuaren txostenaren arabera, ekimenaren premia deklaratu ondoren, ez zen aldez aurreko kontsulta publikoaren izapidea egin, eta, entzunaldia eta jendaurrean jartzea sei egun baliodunez egin ondoren (uztailaren 7tik 15era), ez da ekarpenik jaso. 
Beraz, bete egin da araudiak aipatutako bi izapideei buruz xedatutakoa. 
3.6. Nahitaezko txostenak eta izapideak
Proposamena izapidetzeari dagokionez, Kirol Zuzendaritzak egin du. Kultura eta Kiroleko Idazkaritza Teknikoko Zerbitzuak arau eraginari buruzko txostena egin du, eta aipatutako Zerbitzuak eta Kirol Zerbitzuak batera egin dute genero eraginaren ebaluazioari buruzko txostena. Txosten hori, gainera, Aldundi honen Berdintasun Zerbitzuak egiaztatu du.
3.7. Prozedura izapidetzeko epealdia
Foru Gobernu Kontseiluaren Otsailaren 28ko 6/2023 Foru Dekretuaren 24.2 artikuluaren arabera, arau xedapenen proiektuak izapidetu ondoren horiek organo eskudunari aurkeztuko zaizkio, prozedura hasten denetik zenbatu beharreko zortzi hilabeteko epealdiaren barruan onets ditzan, bidezkoa bada. 
Prozedura hau Kultura eta Kirol Saileko diputatuaren ekainaren 25eko 162/2026 Foru Aginduaren bidez hasi zen, eta oraindik ez da igaro deskribatutako epea. 
III.-PROIEKTUAREN DESKRIBAPENA
Arau xedapenak azalpen zati bat, artikulu bakarreko xedapen zati bat eta ekimenaren indarraldiari buruzko azken xedapen bakarra ditu. Xedapen zatiko artikulu bakarrari dagokionez, 16 apartatutan banatzen da, eta horietako bakoitza aldatu nahi den uztailaren 14ko 185/2025 Foru Aginduaren artikulu jakin bati dagokio:
· 7.2 artikulua aldatzea, eskola kiroleko urteko programetan aurreikusitako jardueren iraupenari, egun baliogabeei eta ordutegiei dagokienez malgutasuna bultzatzeko. 
· 12.1 artikuluko a) letra aldatzea, erakunde parte hartzaileei kirolaren balio eta printzipioekin lotutako nahitaezko konpromisoak eskatu ahal izateko.
· 12.1 artikuluan g) letra gehitzea, erakunde parte hartzaileei eska dakizkiekeen legezko betekizunak betetzen direla egiaztatu ahal izateko.
· 18. artikulua aldatzea, erakunde guztiek koordinatzaile bat izateko betebeharra sartzeko.
· 19. artikulua aldatzea, erakunde guztiek babeserako ordezkari bat izateko betebeharra ezartzeko.
· 25. artikulua aldatzea; horren bidez, benjamin aurrekoen kirola ikastetxean egitea lehenesten da, modalitatea bertan eskaintzen denean, eta kanpoko erakundeetan izena ematea mugatzen da. 
· 28. artikulua aldatzea, haren lehenengo apartatua zenbakituta.
· 48.1 artikuluko d) letra aldatzea, ikastetxeei parte hartzeko antzeko irizpideak aplikatuta.
· 52. artikulua aldatzea, ikusleen bertaratzeari buruzko esku hartzeko neurriak hartu ahal izateko.
· 73.8 artikulua aldatzea, haren idazketa hobetzeko.
· 79.7.d) artikulua aldatzea, elkartasun helburuetarako dirua biltzeak aipatutako artikuluan aurreikusitako jolas eta lehiaketa jaiak baimentzea eragotz ez dezan. 
· 82. artikulua aldatzea, eskola adineko jarduera fisikoko eta kiroleko programan sartuta ez dauden jardueretan parte hartzeko bi baldintza berri sartuta.
· 84. artikuluan 3. apartatu berria gehitzea, baimendutako jarduera edo lehiaketen kopurua mugatzeko.
· 85. artikulua aldatzea, bigarren apartatu bat gehituta, salbuespenez eta aldez aurreko foru baimenarekin federazioen autonomia erkidegoko txapelketetan parte hartu ahal izateko, eta, horren ondorioz, hurrengo apartatua zenbakitzea. Gainera, aipatutako artikuluaren titulua egokitzen da. 
· 86. artikuluko 6. apartatua aldatzea, lizentzia federatuei buruzko baimenen iraupena denbora tarte jakinetara egokituta.
· 86. artikuluari 9. eta 10. apartatuak gehitzea, federazio lizentzien eta eskola lizentzien bateragarritasuna arautzeko. 
· Azken xedapenetako hirugarrena aldatzea, hainbat neurri pixkanaka aplikatzea ezartzeko, erakundeak eta kirolariak arau esparru berrira egokitzea errazte aldera.
IV. – PROIEKTUAREN EDUKIAREN ANALISIA
Jarraian, irizpenaren xede den proiektuari buruzko ohar batzuk egingo dira.
1.- Xedapenaren titulua eta artikulu bakarra
Arau xedapenen tituluek ahalik eta fidelen islatu behar dute haien edukia, eta, aldaketak egiteko xedapenen kasuan, gainera, izaera hori adierazi eta aldatzen den xedapenaren titulu osoa aipatu behar da. Horregatik, honako titulu hau gomendatzen da: “Kultura eta Kirol Saileko diputatuaren uztailaren 14ko 185/2025 Foru Aginduaren aldaketa onestea. Foru Agindu horren bidez, Arabako Lurralde Historikoko eskola adineko jarduera fisikoko eta kiroleko programak arautzen dituen araudia onesten da”.
Araugintza teknikari buruzko gidalerroen arabera, artikulu bakarra dagoen kasuetan, “Artikulu bakarra” izendatzen da; beraz, artikulu terminoa gehitzea iradokitzen dugu.
2.- 7.2 artikuluaren aldaketa
Kirol arloan eskumena duen saileko titularrari ahalmena ematen zaio eskola adineko jarduera fisikoko eta kiroleko urteko programaren iraupena, egun baliogabeak eta ordutegiak aldatzeko. 
Egia bada ere horrek ez duela eragozten geroago aldatzea, uztailaren 1eko 125/2008 Dekretuaren 3.5 artikuluak eta urriaren 28ko 21/2020 Foru Arauaren 10. artikuluak xedatzen dute eskola kiroleko programen iraupena ezin izango dela urtebetetik gorakoa izan, eta eskola kiroleko kanpaina bakoitzean ezarriko direla deitutako programaren hasiera eta amaiera datak. Aurrekoak gomendatzen du proposatutako aldaketa behar bezala justifikatutako salbuespenezko inguruabarretan soilik aplikatzea eta, nolanahi ere, ezarritako gehieneko iraupena errespetatzea.
3.- 12.1 a) artikuluaren aldaketa
Printzipio integratzaileak errespetatzeari dagokionez, aldaketa honen bidez, jarduera fisikoaren eta eskola kirolaren balio eta printzipioei buruzko konpromisoak eskatu ahal izatea ezartzen da, erantzukizunpeko adierazpen baten bidez edo bilera, prestakuntza edo programa jakin batzuetan nahitaez parte hartuz gauzatuko direnak.
Administrazio Publikoen Administrazio Prozedura Erkidearen urriaren 1eko 39/2015 Legearen 69. artikuluan aurreikusitako erantzukizunpeko adierazpena interesdunaren konpromisoan oinarritutako egiaztabide gisa eratzen da. Horren bidez, interesdunak, bere erantzukizunpean, adierazten du indarrean dagoen araudian eskubide edo ahalmen bat aitortzeko edo hura baliatzeko ezarritako betekizunak betetzen dituela, hori egiaztatzen duen dokumentazioa duela, Administrazioaren esku jarriko duela hala eskatzen zaionean, eta aurreko betebeharrak betetzen jarraitzeko konpromisoa hartzen duela aitorpen edo baliatze horri dagokion denboraldian.
Hala ere, oro har, erantzukizunpeko adierazpena ez dirudi bide egokia denik modu orokorrean formulatutako eta egiazta daitezkeen betekizunekin bat ez datozen printzipioak betetzera behartzeko, ezta araudian aurreikusi gabeko betebehar material edo betekizun berriak sortzeko ere. 
Printzipio integratzaileak errespetatzeari dagokionez, xedapenaren 2. artikuluan zehazten dira, eta egiazta daitezkeen betebeharrekin lotu litezke. Hala ere, ez dirudi baldintza hori betetzen denik bilera, prestakuntza edo programa jakin batzuetan nahitaez parte hartzeari dagokionez; beraz, baldintza horiek parte hartzeko betekizun gisa jasotzea edo erreferentzia hori kentzea gomendatzen da.
4.- 18. eta 19. artikuluen aldaketa
Erakundeek koordinatzaile bat eta babeserako ordezkari bat izateko betebeharra sartzen da, hurrenez hurren. Egungo 13.1 artikuluko e) eta f) letretatik ondorioztatzen denez, betebeharra ez da berria. 
Batzorde honek ez du eragozpenik ikusten egindako argitzeari dagokionez, segurtasun juridikoa indartzen laguntzen baitu; hala ere, araugintza teknikaren ikuspegitik, irizpide homogeneoa erabili beharko litzateke manuak aldatzeko moduan. 19. artikuluaren aldaketak nolabaiteko nahasmena sortzen du; beraz, zuzentzea iradokitzen da, 18. artikuluari dagokionez egindako aldaketarekin koherentea izan dadin, hau da, artikulu osoa transkribatuz.
5.- 48.1 artikuluko d) letraren aldaketa
Asmoa ikastetxeei eta 11.1.d) artikuluan aurreikusitako erakundeei aplikatu beharreko irizpideak parekatzea dela dirudien arren, idazketa ez dirudi egokia. Izan ere, alde batetik, lehenengo paragrafoan 11.1.b) artikuluan aurreikusitako erakundeek bete beharreko baldintza zehazten da, eta, bestetik, bigarren paragrafoan ikastetxeei aplikatu beharreko irizpidea zehazten da, aldez aurretik haiei eska dakiekeen baldintza zehaztu gabe. Ulertutzat eman badaiteke ere, segurtasun juridikoaren printzipioarekin bat datorren beste idazketa bat iradokitzen da.
6.- 52. artikuluaren aldaketa
Idazketa berri honen bidez, kirol arloan eskumena duen zuzendaritzako titularrari ahalmena eman nahi zaio eskola adineko lehiaketetan “ikusleen bertaratzeari buruzko honako esku hartzeko neurri” hauek hartzeko —52.2.c) artikulua—:
· Edukiera murriztea.
· Sartzeko baldintzak ezartzea.
· Lehiaketak ateak itxita egitea.
Aipatutako artikulutik ondorioztatzen denez, neurri horiek hautemandako arriskuaren intentsitatea eta eskola kirolaren berezko printzipio eta balioak zaintzea kontuan hartuta hartuko lirateke; hala ere, hitzaurrean eredugarritasun helburua ere aipatzen da. Bereziki, aldaketa honen bidez, lehiaketak ikuslerik gabe egitea agindu ahal izango litzateke, ikusleen presentziak jardueraren garapenean eragin negatiboa izan dezakeenean edo zuzentzeko nahiz sentsibilizazio orokorrerako helburuarekin.
Lortu nahi den helburua laudagarria dela zalantzan jarri gabe, deskribatutako manuak indarrean dagoen arau esparruan lekurik ez duela uste da, jarraian azaltzen diren arrazoiengatik.
Lehenik eta behin, urriaren 28ko 21/2020 Foru Arauaren 2. artikuluaren arabera, Arabako Lurralde Historikoaren eremuan eskola kirolaren arloan esleitutako eginkizunak kirol arloan eskumena duen saileko titularrari dagozkiolako, eta azken xedapenetako lehenengoan berariazko arau gaikuntza ematen zaiolako pertsona horri. 
Nolanahi ere, aipatutako neurriei buruz erabakitzeko ahalmena nori esleitzen zaion alde batera utzita, neurrien legezkotasuna bera jartzen da zalantzan, antza denez, ordenamenduan behar den babesik gabe hartu baitira. 
Deskribatutako neurrien zuzentze helburua eta izaera murriztailea kontuan hartuta, eta gure ordenamendu juridikoan aurreikusitako zehapenen artean sar ote daitezkeen aztertzeko, bereizi behar dira, alde batetik, kirol diziplinako araubidea eta, bestetik, zehapen araubidea; bereizketa horri eusten dio indarrean dagoen martxoaren 30eko 2/2023 Legeak.
Kirol diziplinako araubidearen xedea da jokoaren, jardueraren edo kirol lehiaketa ofizialaren arauen eta kirol erakundeen estatutu edo erregelamendu arauen aurkako jokabideak zehatzea; lotura bereziko harreman baten mende dauden subjektuek urra ditzakete arau horiek. Zehapen araubidearen xedea, berriz, kirol arloko administrazio arauak urratzea da; edozein pertsona fisikok edo juridikok urra ditzake arau horiek. 
Batzorde honek 2025eko ekainaren 19ko irizpenean adierazteko aukera izan zuen bezala, diziplina araubidean, legezkotasun printzipioa baldintzatzeko aukera ematen duten inguruabar batzuk biltzen dira; izan ere, beren borondatez kirol erakundeetan sartzen diren eta beren arauak eta lehiaketetan parte hartzea askatasunez onartzen dituzten pertsonen portaerak arautu nahi dira. Hala adierazi zuen Konstituzio Auzitegiaren 2/1987 epaiak, urtarrilaren 21ekoak, legezkotasun formaleko printzipioaren eskakizuna malgutzen duen eremua dela adierazi baitzuen. Horrek zehaztu egiten du lege erreserbako printzipioaren aplikazioaren zorroztasuna, eta, nolanahi ere, legegintza gaikuntza nahikoaren bidez bideratzea eskatzen du. Egia bada ere jurisprudentzia eta doktrina gero eta uzkurrago agertzen direla lotura bereziko harreman horiek daudela onartzeko, bereziki azken horientzat dakarten konstituzio bermeen murrizketagatik, lotura bereziko harremanak daudela tradizionalki onartu izan den eremuetako bat kirolarena da.
Nolanahi ere, eta martxoaren 30eko 2/2023 Legearen 3.2.k) eta 4.a) artikuluen arabera eskola kiroleko diziplina araubidearen arloan foru araugintza garapena egin daitekeela dirudien arren, aipatutako legearen 121. artikuluak Eusko Jaurlaritzari eta federazioei gordetzen die, besteak beste, arau hausteak tipifikatzea eta larritasunaren arabera sailkatzea, zehapen sistema eta diziplina prozedurak arautzea. Hala, autonomia erkidegoaren eremuan, uztailaren 23ko 391/2013 Dekretua eman zen, eskola kiroleko lehiaketen diziplina araubideari buruzkoa. Era berean, 122.2 artikuluaren arabera, erakundeek beren erregelamenduetan arau hauste diren jokabideak tipifikatu ahal izango dituzte, printzipio eta irizpide orokorrekin bat etorriz eta kirol eta antolakunde bakoitzaren berezitasunak kontuan hartuta.
Martxoaren 30eko 2/2023 Legearen 116. artikuluaren arabera, kirol diziplinako ahala, hau da, kirol diziplinaren mende dauden pertsonak ikertzeko eta, hala badagokio, zehatzeko ahalmena, honako hauei dagokie:
a) Kirol federazioei, federatutako pertsona fisiko edo juridiko guztien, haien zuzendaritzako kideen eta lotura bereziko harreman baten mende dauden gainerako pertsonen gainean.
b) Eskola kirolaren eta unibertsitate kirolaren arloan eskumena duten organoei, haietan parte hartzen duten pertsonen gainean.
c) Kirol Justiziako Euskal Batzordeari, aurreko pertsona eta erakunde horien gainean.
Beraz, diziplina araubideari dagokionez, eskola kirolaren arloan eskumena duten organoek kirol diziplinako ahala izango lukete, baina ez arau hausteak tipifikatzeko ahala, ezta zehapen sistema zehaztekoa ere; ahalmen horiek Eusko Jaurlaritzari eta federazioei gordeko litzaizkieke.
Administrazioko zehapen araubideari dagokionez, martxoaren 30eko 2/2023 Legearen 140. artikuluak xedatzen du Euskal Autonomia Erkidegoaren eremuan gertatzen diren egiteei edo ez-egiteei aplikatuko zaiela, kirol lehiaketaren edo jardueraren izaera edo mota edozein dela ere; eta, 151. artikuluaren arabera, zehatzeko ahala Eusko Jaurlaritzari, foru organoei eta udalerriei dagokie, bakoitzari bere eskumenen esparruan. 
Legearen XIV. tituluan jasotako zehapen araubide horri ez litzaioke aplikatuko lehen aipatutako diziplina araubidearen malgutzea; beraz, zehapen prozedurako legezkotasun printzipioak eragotzi egingo luke lege mailako arau batean aldez aurretik arau hauste gisa aurreikusi gabeko jokabideak zehatzea, eta zehatzeko ahala lege batek berariaz esleituta egotea eta ezarritako prozeduraren bidez baliatzea eskatuko luke, espedientetik eta bermeetatik kanpo zehapenik ezarri ezin delarik.
Martxoaren 30eko 2/2023 Legeak berak “jokoak, probak edo lehiaketak ateak itxita egitea” zehapena gordetzen du kirol diziplinako araubidean tipifikatutako arau hauste oso astunetarako —126.1.j) art.— eta astunetarako —126.2.h) art.—. Uztailaren 23ko 391/2013 Dekretuak ere zehapen bera aurreikusten du 17.1.h) eta 17.2.g) artikuluetan. 
Era berean, martxoaren 30eko 2/2023 Legearen zehapen araubideak, 146. artikuluan, “kirol instalazioetara eta jarduera fisikoko instalazioetara sartzeko debekua” aurreikusten du lege horretan jasotako arau hausteengatiko zehapen gisa.
Kontuan hartuta kasu guztietan —diziplina araubidean zein zehapen araubidean— erantzukizunak araudian aurreikusitako prozeduren bidez eta bermeen arabera argitu behar direla, ez litzateke bidezkoa izango diziplina ahala edo zehatzeko ahala argudiatzea lehiaketak ateak itxita egiteari buruzko neurriei dagokienez. Era berean, adierazitakoaren arabera, ezingo lirateke ezarri diziplina araubidean edo zehapen araubidean aurreikusi gabeko zehapenak. 
Ondorio bera aterako litzateke segurtasun neurriak direla argudiatuko balitz; izan ere, martxoaren 30eko 2/2023 Legearen 110. artikuluak kirol ekitaldien antolatzaileei eta kirol instalazioen eta jarduera fisikoko instalazioen jabeei esleitzen die kirol eremuetan beharrezko segurtasun neurriak bermatzeko betebeharra, ikuskizun publikoen eta jolas jardueren arloan arauz ezarritakoaren arabera. Era berean, hamabosgarren xedapen gehigarriak xedatzen du lege horren aplikazio eremuan sartzen diren kirol lehiaketei, lege horretan xedatu gabekoari dagokionez, ikuskizun publikoen eta jolas jardueren arloan indarrean dauden xedapenek eskatzen dituzten segurtasun neurriak aplikatuko zaizkiela.
Bada, Ikuskizun Publikoei eta Jolas Jarduerei buruzko abenduaren 23ko 10/2015 Legeak honako hau xedatzen du segurtasun neurriei dagokienez:
“46. artikulua. Debekua eta etetea
1.-Euskal Autonomia Erkidegoan segurtasun publikoaren arloan eskumena duten agintarien eskumenei kalterik egin gabe, lege honen arabera ikuskizun publikoak eta jolas jarduerak baimentzeko, kontrolatzeko eta ikuskatzeko eskumena duten administrazio agintariek, ebazpen arrazoitu baten bidez, ikuskizunak eta jolas jarduerak debekatu ahal izango dituzte eta, egiten ari badira, eten, honako kasu hauetan:
a) Lege honetan aurreikusitakoaren arabera debekatuta daudenean.
b) Nahitaezko baimenik edo aldez aurreko komunikaziorik ez dutenean, edo horien betekizunak aldatzen direnean, eta haiek egiteko eska daitezkeen segurtasun baldintzak betetzen ez direnean.
c) Pertsonentzat eta ondasunentzat benetako arriskua dagoenean.
d) Pertsonentzat eta ondasunentzat arriskutsuak diren nahasmendu larriak gertatzen direnean edo gertatuko direla aurreikusten denean.
2.-Ikuskizunak eta jolas jarduerak egiten diren bitartean bertan dauden agintaritzaren ordezkariek, antolatzaileei aldez aurretik ohartarazi ondoren, ikuskizun eta jarduera horiek eten ahal izango dituzte, ordezkariek berek antzemandako premia handieneko arrazoiengatik, aurreko apartatuko a), c) eta d) letretan jasotako kasuak direnean.
47. artikulua. Itxiera eta zigilatzea
1.-Era berean, agintari eskudunek, ebazpen arrazoitu baten bidez eta interesdunei aldez aurretik entzun ondoren, lizentziarik edo aurretiazko komunikaziorik ez duten lokalak eta instalazioak itxi eta zigilatu ahal izango dituzte.
2.-Halaber, neurri horiek hartu ahal izango dituzte lizentzia izan edo aurretiazko komunikazioa aurkeztu arren pertsonen eta ondasunen segurtasuna edo osasun publikoa arrisku larrian jartzen duten gabeziak dituzten lokal eta instalazioei dagokienez.
Berehalako arriskua antzematen denean, neurri horiek aldez aurreko entzunaldirik egin beharrik gabe hartu ahal izango dituzte agintari eskudunek edo ikuskapena egiten duten agenteek edo funtzionarioek. Azken horiek premiazko neurri hori hartzen dutenean, agintari eskudunak berretsi beharko du berrogeita zortzi orduko gehieneko epean; bestela, ondoriorik gabe geratuko da.
3.-Neurri horiek eraginkorrak izango dira haiek hartzea eragin zuten arrazoiek irauten duten bitartean”.
(…)

“49. artikulua. Agintari eskudunak
Kapitulu honetako 46., 47. eta 48. artikuluetan aurreikusitako segurtasun neurriak hartzeko eskumena izango dute ikuskapen eta kontrolerako eskumena duten administrazioek.
Hala ere, ikuskizun publikoen eta jolas jardueren arloan eskumena duen sailak neurri horiek hartu ahal izango ditu inhibizio kasuan, toki erakundeari aldez aurretik errekerimendua eginda, edo hala justifikatzen duten premiazko arrazoiengatik.
Ikus daitekeenez, aurreikusitako neurriak ez daude establezimenduaren edukierari lotuta. Izan ere, Ikuskizun Publikoen eta Jolas Jardueren Legea garatzeko Erregelamendua onesten duen otsailaren 5eko 17/2019 Dekretuaren 7. artikulutik ondorioztatzen denez, edukiera da eremu, establezimendu, lokal edo esparru batean bil daitekeen ikusle kopuruaren muga, okupatzaileen segurtasunerako behar besteko baldintzak bermatzen dituena; dagokion gaikuntza tituluan ezartzen da, eta aplikatzekoa den sektore araudian ezarritakora egokitu behar da. 
Horrenbestez, eskola kirolaren arloan eskumena duten foru organoen borondatearen esku ezin da utzi edukiera zehaztea, organo horiek ikuskatzeko eskumena baliatuz har ditzaketen neurriak eragotzi gabe —martxoaren 30eko 2/2023 Legearen 134. eta 135. artikuluak; eta urriaren 28ko 21/2020 Foru Arauaren 17. artikulua—, aztertutako manuen arabera.
Sartzeko baldintzak ezartzeari dagokionez, abenduaren 23ko 10/2015 Legearen 8. artikuluak ikusle eta erabiltzaileei honako eskubide hau aitortzen die: “establezimenduan edo jendearentzat irekitako espazioan sartzea gainerako pertsona guztien baldintza objektibo berberetan, enpresak sarrera erreserbari dagokionez ezarrita dituen mugen barruan, betiere edukierak horretarako aukera ematen badu eta segurtasun arrazoiengatik edo ordena publikoa nahasteagatik baztertzeko arrazoirik gertatzen ez bada”.
Onarpen baldintzei dagokienez, aipatutako legearen 22. artikuluak sarrera erreserba ezartzen du establezimendu publikoen titularren edo ikuskizunen eta jolas jardueren antolatzaileen ahalmen gisa, baina betiere onartzeko eta bertan egoteko baldintza objektiboei lotuta; eta ezin izango du inola ere diskriminaziorik eragin erabiltzaileen jatorria edo jaioterria, arraza, sexua, erlijioa, iritzia, desgaitasuna, sexu orientazioa, genero identitatea edo beste edozein egoera edo inguruabar pertsonal edo sozial dela eta. Era berean, titularrek eta ikuskizunen eta jolas jardueren antolatzaileek haietara sartzea eragotzi behar dute honako kasu hauetan: (a) edukiera beteta dagoenean; (b) ordutegia amaitu denean; (c) gutxieneko adina betetzen ez denean; eta (d) beste ikusle edo erabiltzaile batzuei eragozpenak eragin diezazkieketen jokabide bortitzak dituztenei edo ikuskizuna edo jarduera normaltasunez egitea eragozten dutenei.
Hau da, sartzeko baldintza ikusleen eta erabiltzaileen eskubide gisa eratzen da, eta eskubide hori mugatzeko, establezimendu publikoen titularrek edo ikuskizunen antolatzaileek aldez aurretik zehaztutako irizpide objektiboak hartu behar dira oinarri. Azken horiek sartzea eragozteko betebeharra izango dute berariaz zehaztutako kasu jakin batzuetan edo segurtasun arrazoiak edo ordena publikoa nahasteko arrazoiak daudenean. Beraz, foru organoei ez dagokie, ebazpen bidez, indarrean dagoen araudian ezarritakoez bestelako sartzeko baldintzak zehazteko aukera.
Aurreko guztia kontuan hartuta, eta egindako aldaketak behar besteko arau babesik gabe eskubideak edo egoera juridikoak baldintzatzen dituzten neurriak ezartzen dituela aintzat hartuta, 52.2 artikuluko c) letra kendu beharko litzateke, arau hierarkiaren aurkako erregelamendu gehiegikeria izan baitaiteke, materialki aurreikusi gabeko zehapen araubide edo kautelazko araubide murriztaile batera hurbiltzen delako.
7.- 73.8. artikuluaren aldaketa
Manua aplikatzea zailtzen duten termino zehaztugabeak saihesteko, kontratatutako autobusa ez dela erabiliko zenbateko aurrerapenarekin jakinarazi behar den zehaztea iradokitzen da, betebehar hori ez betetzeak ikasturtean zehar beste garraio zerbitzu batzuk kontratatu ezin izatea ekar baitezake.
8.- 82.1. artikuluaren aldaketa
82.1 artikuluko b) eta d) letretan aurreikusitako baldintzak zehaztea iradokitzen da, ez baitira ziurtasunez ulertzen.
c) letrako baldintzari dagokionez, zehaztea gomendatzen da eskatzen dena beste jarduera programatu batekin egunean eta orduan bat ez etortzea den.
d) letrari dagokionez, ez dakigu “parte hartzeko modalitateak” terminoak zeri egiten dion erreferentzia, ez baita aldez aurretik definitu. Ibilbideei, jardueren sailkapenari... egin liezaieke erreferentzia. 
9.- 85. artikuluaren aldaketa
85. artikulua aldatzen da, eskola lizentziarekin federazioen autonomia erkidegoko txapelketa ofizialetan parte hartzeko aukera zabaltzeko, betiere saileko titularrak hala baimentzen badu. Zehazten da baimena salbuespenez emango dela, eta betiere lehiaketak dagokion foru aldundiaren baimena badu.
Estatu mailan, Kirolaren abenduaren 30eko 39/2022 Legearen 49. artikuluko lehenengo apartatuak eskatzen du, estatu eta nazioarte mailako kirol jarduera edo lehiaketa ofizialetan parte hartzeko, dagokion Espainiako kirol federazioak emandako lizentzia izatea. Hala ere, artikulu bereko bigarren apartatuaren arabera, autonomia erkidegoaren eremuko federazioek emandako lizentziek profesionalak ez diren lehiaketetan parte hartzeko gaituko dute, betiere federazio horiek Espainiako kirol federazioetan integratuta badaude, azken horiek ezartzen dituzten gutxieneko baldintza ekonomikoen barruan ematen badira eta lizentziak eman izana jakinarazten badiete.
Beraz, estatu mailako txapelketetan parte hartzeari dagokionez (aukera hori 85.1 artikuluaren jatorrizko idazketan aurreikusita zegoen eta dagokion federazioaren erabakiaren mende zegoen), ez dirudi baldintza hori bete daitekeenik, lehen aipatutako 39/2022 Legearen 49. artikulua kontuan hartuta, artikulu horrek parte hartzea federazio lizentzia izatearekin lotzen baitu. Izan ere, estatu mailako lehiaketa ofizialetan parte hartzeko, dagokion Espainiako kirol federazioak emandako lizentzia izan beharko litzateke, edo, hala badagokio, eremu horretarako gaitzen duen federazio autonomiko integratuak emandakoa.
Euskal Autonomia Erkidegoan egiten diren federazioen lehiaketa ofizialei dagokienez, martxoaren 30eko 2/2023 Legearen 40.2 artikuluak honako hau xedatzen du: “pertsona fisikoak eta juridikoak kirol federazioetan integratzea ezinbesteko betekizuna da federazioen lehiaketa ofizialetan parte hartzeko”. Eta, lege beraren 61.2 artikuluaren arabera, halakotzat hartuko dira federazioek dagokion urteko egutegian aldez aurretik halakotzat kalifikatzen dituztenak. “Lehiaketa horietan, lege honen babesean emandako lizentzia duten kirolariek eta kirol erakundeek baino ezin izango dute parte hartu dagokion titulu ofiziala lortzeko lehian”.
73.3 artikuluak honako hau gehitzen du: “eskola adineko kirolean, eskola lizentzia eduki beharko da, foru aldundiek emana, foru programetan sartutako eskola kiroleko jardueretarako, eta federazio lizentzia, foru aldundiek baimendutako federazio kiroleko jardueretarako”.
Era berean, aipatutako legearen 68.1 artikuluak honako hau xedatzen du: “lege honetan aurreikusitako kirol lehiaketa ofizialetan parte hartzeko, lizentzia eduki beharko da, garapen xedapenetan ezartzen diren baldintzen arabera”. 
Beraz, Euskadiko federazioen lehiaketa ofizialetan parte hartzeko, oro har, federazio lizentzia eduki behar da, federazioan integratzea lizentzia horren bidez gauzatzen baita, eta mota horretako lehiaketetan parte hartzeko betekizuna baita —40.2 art.—. Hala ere, 68.1 artikuluaren arabera, beste lizentzia batzuk onartu ahal izango lirateke legearen erregelamendu bidezko garapenaren arabera. Interpretazio hori indartu egiten du 71.3 artikuluak, honako hau xedatzen baitu: “eskola lizentziak federazio lizentzien baliokideak izango dira erregelamenduz zehazten diren ondorioetarako”.
Eskola kiroleko lizentziari dagokionez, uztailaren 1eko 125/2008 Dekretuak honako hau xedatzen du 13. artikuluko 5. eta 6. apartatuetan:  
“5.- Euskal kirol federazioek federazio lizentzia gisa homologatu ahal izango dituzte foru 
aldundietako organo eskudunek emandako eskola lizentziak.
6.- Homologatutako lizentziek ez dute titularra gaitzen federazioen kirol lehiaketetan parte hartzeko, baina federazio lizentziaren baliokidetzat hartzen dira gainerako ondorio guztietarako”.
Homologazioa bi lizentziak parekatzea dela ulertuta, indarrean dagoen erregelamendu bidezko garapenak ez dirudi baliozkotze hori ahalbidetzen duenik kirol lehiaketetan parte hartzeari dagokionez; beraz, gehitutako bigarren apartatua erregelamendu gehiegikeria izan daitekeela ondoriozta liteke. 
10.- 86. artikuluko 6. apartatua aldatzea eta 9. eta 10. apartatuak gehitzea
86. artikuluan egindako aldaketaren antolaketak artikulu bereko hainbat apartaturi eragiten die eta nolabaiteko nahasmena sortzen du; beraz, artikulu osoa erreproduzitzea iradokitzen da, jardunbide argiagoa eta gomendagarriagoa baita.
11.- Azken xedapenetako hirugarrenaren f) letra aldatzea
2021ean jaiotako haurrei dagokienez egindako salbuespenak (garapen psikomotorreko jardueretan kirol teknika espezifikoak irakasteko debekuaren aplikazioa 2027-2028 ikasturtera atzeratzen baitu) talka egin lezake martxoaren 30eko 2/2023 Legearen 73.2.a) artikuluan aurreikusitakoarekin; artikulu horren arabera, haur hezkuntzako etapari honako eginkizun eta ezaugarri hauek dagozkio: “a) Haur hezkuntzako etapa: haurrak jaiotzen direnetik sei urte bete arte artatzen dituen etapa. Etapa honetan, jarduera fisikoa eta jolas librea bermatuko dira, garapen integral eta harmonikorako jolas eta mugimendu jarduerak ahalbidetzeko eta gorputz mugimendua gozamenez bizitzeko”.
Gainera, araugintza teknikaren arabera, aldaketak artikulu bereko hainbat apartaturi eragiten dienez, xedapen osoa erreproduzitzea gomendatzen da, jardunbide argiagoa eta gomendagarriagoa baita.
V.- ONDORIOAK
Lehenengoa.- Aholku Batzordearen irizpena nahitaezkoa da, foru aginduaren proiektuaren xedea baita lurralde historikoek araugintza garatzeko eta betearazteko eskumena duten arlo bat erregelamendu bidez arautzea.
Bigarrena.- Funtsari buruzko edukiei dagokienez, foru-aginduaren proiektua ordenamendu juridikora egokitzen da, salbu eta irizpen honen IV. apartatuaren 6. eta 9. apartatuetan 52. eta 85. artikuluen aldaketei dagokienez, hurrenez hurren, adierazitako funtsezko kontsiderazioetatik ondorioztatzen dena. 

